Такіх вялікіх, псіхалагічна складаных роляў, якія пашанцавала сыграць Р. Харыку, у рэпертуары іншых маладых салістаў пакуль няма. Што зробіш, яркія, складаныя вобразы не часта ўбачыш у аперэтачных лібрэта. Пры ўсім тым, у работах многіх маладых артыстаў тэатра ёсць цікавыя акцёрскія знаходкі, якія робяць гэтыя работы запамінальнымі. Так, мне запомнілася роля місіс Пірс у мюзікле "Мая цудоўная лэдзі", якую сыграла маладая артыстка Ірына Скорабагатава. Місіс Пірс – побач з дуэтам Генры Хігінса і Элізы Дулітл у выкананні Р. Харыка і Н. Гайды – стала адной з яркіх фарбаў спектакля.